旦，三成將七萬餘眾至關原，結鶴翼之陣。自屯於笀尾山；令島津氏屯小池以為游擊；小西行長屯於北天滿山以為側翼；宇喜多秀家屯於南天滿山以為先鋒；大谷吉繼屯於藤台山以為掩應；毛利秀元、長束正家等屯於南宮山以為後援；時小早川秀秋將一萬五千眾至，自屯松尾山。三成始疑秀秋，乃遣肋阪安治、赤座直保、小川佑忠、朽木元綱將數千眾屯松尾山下，欲為監懾。